รายย่อยไม่คึก ธนาคารไม่ลุย
“กสิกรไทย” คาดตลาดรายย่อยครึ่งปีแรก 2555 ไม่คึกคัก จับทิศทางตลาดก่อนลุยครึ่งปีหลัง สินเชื่อบ้านไตรมาสแรกอาจหดตัว
30 ธ.ค. 2554

“กสิกรไทย” คาดตลาดรายย่อยครึ่งปีแรก 2555 ไม่คึกคัก จับทิศทางตลาดก่อนลุยครึ่งปีหลัง สินเชื่อบ้านไตรมาสแรกอาจหดตัว 
นายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า ในช่วงครึ่งแรกปี 2555 ยังเป็นช่วงที่ต้องดูทิศทางตลาด คงยังไม่เห็นธนาคารพาณิชย์บุกตลาดรายย่อยกันมากนัก จนกว่าจะผ่านช่วงครึ่งปีแรกไป 
อย่างไรก็ดี เชื่อว่าสิ้นเดือน มี.ค. 2555 สถานการณ์คงไม่เลวร้ายและลูกหนี้ก็ไม่น่าจะมีปัญหา เพราะเริ่มกลับมาทำงาน มีรายได้เหมือนปกติก่อนช่วงน้ำท่วม
นายชาติชาย กล่าวว่า ลูกค้าที่ขอเข้าร่วมโครงการผ่อนปรนชำระสินเชื่อในช่วงน้ำท่วมมีกว่า 7 หมื่นราย ส่วนใหญ่เป็นลูกค้าบัตรเครดิตและลูกค้าสินเชื่อบุคคลที่งดชำระหนี้ชั่วคราว โดยธนาคารจะลดดอกเบี้ยให้อีก 50%
ขณะที่ตลาดสินเชื่อบ้านไตรมาสแรกปี 2555 คาดว่าจะเติบโตต่ำกว่าช่วงเดียวกันปีก่อน 30% ก่อนจะเห็นตลาดเข้าสู่ภาวะปกติในช่วงไตรมาส 2 และมีโอกาสเห็นการแข่งขันของตลาดในช่วงครึ่งปีหลัง 
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า ปีหน้าธนาคารตั้งเป้าหมายเพิ่มบัตรเครดิตใหม่ 5 แสนบัตร เป็น 2.3 ล้านบัตร จากปัจจุบันบัตรเครดิตของธนาคารมีทั้งสิ้น 1.9 ล้านบัตร เป็นการขยายฐานในลูกค้าทุกกลุ่ม โดยเฉพาะกลุ่มลูกค้าที่เพิ่งเริ่มต้นทำงาน ส่วนหนึ่งหากมีการปรับฐานเงินเดือนเป็น 1.5 หมื่นบาท ก็จะทำให้การขยายฐานลูกค้าง่ายขึ้น 
นายปกรณ์ กล่าวอีกว่า ปัจจุบันลูกค้าใช้จ่ายผ่านบัตรเฉลี่ยเดือนละ 1.7 หมื่นบาท ถือเป็นการใช้จ่ายผ่านบัตรสูงสุดในระบบ ทำให้ปี 2555 ตั้งเป้าสินเชื่อบัตรเครดิตคงค้างเติบโต 37% เป็น 2.05 แสนล้านบาท จาก 1.5 แสนล้านบาท ในปีนี้ ขณะที่ตลาดโดยรวมเติบโตปีละ 19-20%
สำหรับตลาดบัตรเครดิตปี 2555 คาดว่าจะขยายตัวจาก 14.8 ล้านบัตร เป็น 15.5 ล้านบัตร เพิ่มขึ้น 4.5% และเชื่อว่าปี 2555 การใช้จ่ายผ่านบัตรเครดิตยังมีอยู่หลังจากเหตุการณ์น้ำท่วมผ่านไป ประชาชนจะจับจ่ายมากขึ้น